Faro di California

Faro di California, simplemente conoci como Faro, ta un faro activo na Aruba, cu ta para halto riba un plataforma di piedra di calki na Hudishibana, banda di Arashi y e duinnan di Sasariwichi na e punta nortwest di e isla. E ta carga e distincion di ta e structura di mas halto na Aruba. E faro aki su nomber ta deriva for di un barco di vapor Britanico, SS California, cu a sink na 1891, prome cu e construccion di e faro (c. 1914–1916). E faro a wordo lanta specificamente pa preveni naufragio similar. Na mei 2016, Faro a pasa door di un restauracion, coincidiendo cu e di 100 aniversario di e finalisacion di su contruccion.

E compleho ta consisti di un faro cu na banda un cas di cuidado di faro. For di añanan 1990 e ex-cas di cuidado ta den uzo como restaurant. Tambe tin un trapi di piedra cu ta hiba na e plateau. Desde 2015 e faro ta wordo maneha pa Fundacion Fondo di Monumento Aruba.Vuurtoren van de week, Rodi (25 di juni 2018) 

 Historia 
E faro a haña su nomber for di e vapor California ku a sink riba 23 di september 1891, na banda noordoost di unda e faro ta para. E restonan di SS California ta den lama na un profundidad maximal di 14 meter. E area aki ta conoci pa su lama bruto.

E barco gesink tabata un vapor Britanico di West India and Pacific Steamship Company y a sink na costa di e faro riba 23 di september 1891 durante un biahe di Liverpool pa e continente di America. Normalmente, e barco tabata trese fruta for di Sur America pa Aruba, pero durante e anochi fatal ey, e tabata yena cu carga manera paña, provision y mueble. Pa algun motibo e carga a wordo tira den lama y habitantenan di Aruba a coy e mercancia cu intencion di bende nan na mercado.

 Infrastructura 
Na 1915, Noord tabatin solamente un caminda principal, pasando dilanti Misa Santa Ana. No tabatin caminda directo pa Faro, pero un caminda smal pa burico y cabay conectando Noord cu Hudishiban. Pa transporta material di construccion, tabata huur burico di famia Figaroa na Noord. E buriconan aki tabata hiba suministro for di haf di Oranjestad pe e sitio di Faro.
 Cuidado di faro 
E prome cuidado di faro tabata Jacob Jacobs, un hoben di Corsou, kende a train riba Klein Corsou prome cu a encarga cu e Faro. E ultimo cuidado tabata Federico Fingal di Aruba, kende a sirbi te cu 1962. Awendia, Faro ta un monumento protegi.

Cuidadonan di Faro tabata traha riba cambio di warda semanal y tabata biba den un cas di servicio cu tabata acomoda dos area di biba bou di un dak, banda di Faro. E tempo ey, e area tabata un masha isola, no tabatin otro cas den bisindario. Algun local tabatin e creensia cu anochi Faro tabata frecuenta pa cu spoki. Awendia, e cas di servicio a wordo converti den un restaurant, Faro Blanco restaurant.thumb|Faro y cas di servicio dobel (1964)|center

 Arkitectura 

 Construccion 
Na 1913, Aruba tabata forma parti di Colonia Corsou, kiermen tur peticion pa infrastructura nobo mester a pasa via Corsou. E mesun aña, e diseño pa Faro a wordo aproba. E construccion a tuma luga entre 1914 y 1916.

Faro a wordo diseña pa e arkitecto Frances, Leon Jean Marie Bourgeois. Sinembargo, Geura Mundial I a causa retraso den fabricacion y despachamento di ekipo di luz for di Barbier, Bénard, et Turenne na Francia pa Aruba.  

 Diseño y ingenieria
Faro ta caracterisa pa liñanan cilinder conico, limpi y elegante, influencia pa e Eiffel toren na Francia y inspira pa Cordouan, e faro di mas bieu di Francia. E ta para riba un base octagonal cu un lanterna y un galeria dobel. Tin 123 stap forma den un spiraal pa yega e top di Faro. E top di metal tin un diameter di 7.6 meter. 

Faro tabata depende di farolin, un fuel a base di kerosin, como cu Aruba no tabatin infrastructura di coriente. Un di e funcionan pa cu e haltura di Faro tabatin di haber cu e falta di coriente, y e oloshi di Faro. E oloshi tabata consisti di un waya di staal largo bou di e ekipo di luz mara na un peso di hero. E oloshi ta cuminsa core na e momento cu e peso wordo laga los for di e cabes di Faro. Faro lo a draai for di 6or di atardi pa 6or di mainta, durante cu e peso ta cai pocopoco pa 24 meter. E luz tabata draai 4,320 ciclo riba un galon di farolin. E farolin tabata haya su caminda pabou for di Lago. Tur dia e peso tabata wordo crank bek na luga pa cuminsa e proceso bek di nobo. 

 Mira tambe 
 Faro di Sero Colorado

Category:Aruba
Category:Monumento protehí